b'\n_START_ARTICLE_\nPsychotic Waltz\n_START_SECTION_\nAlkuvaiheet\n_START_PARAGRAPH_\nYhtyeen alkuper\xc3\xa4inen nimi oli Aslan, C. S. Lewisin Velho ja leijona -romaanin Aslan-leijonan mukaan. Paikallisista esiintymisist\xc3\xa4 ja T-paidoista ansaituilla rahoilla he \xc3\xa4\xc3\xa4nittiv\xc3\xa4t demonauhan \xe2\x80\x9dAslan\xe2\x80\x9d vuonna 1986. Kun he saivat selville, ett\xc3\xa4 oli olemassa toinen samanniminen yhtye, he vaihtoivat nimens\xc3\xa4 Psychotic Waltziksi ja \xc3\xa4\xc3\xa4nittiv\xc3\xa4t uuden nelikappaleisen demon 1988.\n_START_SECTION_\nA Social Grace (1990\xe2\x80\x931991)\n_START_PARAGRAPH_\nVuonna 1990 Psychotic Waltz debytoi itsen\xc3\xa4isesti rahoitetulla levyll\xc3\xa4\xc3\xa4n A Social Grace, joka julkaistiin Euroopassa saksalaisen Rising Sun Productions -levy-yhti\xc3\xb6n kautta. Vaikka albumi otettiin hyvin vastaan Euroopassa, miss\xc3\xa4 se muun muassa nimettiin joissakin lehdiss\xc3\xa4 kuukauden albumiksi, tilanne Yhdysvalloissa oli hankalampi. Siell\xc3\xa4 albumi julkaisijana toimi yhtyeen oma levy-yhti\xc3\xb6 Sub Sonic Records, eli k\xc3\xa4yt\xc3\xa4nn\xc3\xb6ss\xc3\xa4 albumi julkaistiin l\xc3\xa4hes ilman mainontaa ja pienell\xc3\xa4 levityksell\xc3\xa4, joten se j\xc3\xa4i eritt\xc3\xa4in tuntemattomaksi. Vuonna 1991 Psychotic Waltz esiintyi kaikesta huolimatta tunnetuilla Dynamo-festivaaleilla Alankomaissa.\n_START_SECTION_\nInto the Everflow (1992\xe2\x80\x931993)\n_START_PARAGRAPH_\nKiertueen j\xc3\xa4lkeen yhtyeen kitaristi Dan Rock putosi sillalta kiipeilless\xc3\xa4\xc3\xa4n ja loukkaantui vakavasti. H\xc3\xa4nen toivuttuaan yhtye aloitti toisen studioalbuminsa Into the Everflow\xe2\x80\x99n \xc3\xa4\xc3\xa4nitykset elokuussa 1992. Nauhoitukset Phoenix Studiossa Saksassa kestiv\xc3\xa4t kolme kuukautta. Levyn tuottajana toimi Mekong Delta -yhtyeen keulahahmo Ralph Hubert. Albumi otettiin hyvin vastaan Euroopassa, ja se sai taas kuukauden albumi -tittelin monessa lehdess\xc3\xa4. Nauhoitusten j\xc3\xa4lkeen yhtye teki pienen kirtueen, joka ennakoi tulevaa levy\xc3\xa4.\n_START_SECTION_\nMosquito (1994\xe2\x80\x931995)\n_START_PARAGRAPH_\nYhtye oli suosionsa huipulla. He tekiv\xc3\xa4t sopimuksen kolmannesta albumistaan Ralph Hubertin oman levy-yhti\xc3\xb6n, Zardoz Musicin kanssa. Mosquito-albumi \xc3\xa4\xc3\xa4nitettiin vuoden 1994 lopulla Record Plant ja Madhatter -studioilla Los Angelesissa tunnetun metallituottaja Scott Burnsin avustuksella._NEWLINE_Albumin vastaanotto oli vaihteleva, sill\xc3\xa4 levyn kappaleet oli s\xc3\xa4velletty miellytt\xc3\xa4m\xc3\xa4\xc3\xa4n suurempaakin kuulijakuntaa, mik\xc3\xa4 sai monet yhtyeen faneista leimaamaan sen \xe2\x80\x9dloppuun myydyksi\xe2\x80\x9d. Mosquito oli viimeinen albumi, jolla yhtye esiintyi alkuper\xc3\xa4isess\xc3\xa4 kokoonpanossaan, sill\xc3\xa4 basisti Ward Evans j\xc3\xa4tti yhtyeen kahden Euroopan-kiertueen j\xc3\xa4lkeen, ja h\xc3\xa4nen tilalleen tuli Phil Cuttino.\n_START_SECTION_\nBleeding ja yhtyeen hajoaminen (1996\xe2\x80\x931998)\n_START_PARAGRAPH_\nYhtye aloitti nelj\xc3\xa4nnen studioalbuminsa \xc3\xa4\xc3\xa4nitykset vuonna 1996. Tuloksena oli heid\xc3\xa4n viimeinen tuotoksensa yhdess\xc3\xa4, Bleeding. T\xc3\xa4ll\xc3\xa4 kertaa suunnittelun hoiti kokonaan Scott Burns ja \xc3\xa4\xc3\xa4nitteen miksauksesta vastasivat Dan Rock ja Woody Barber. Ennen promokiertueen alkua yhtyeen toinen kitaristi Brian McAlpine ilmoitti j\xc3\xa4tt\xc3\xa4v\xc3\xa4ns\xc3\xa4 yhtyeen antaakseen enemm\xc3\xa4n aikaa perheelleen. H\xc3\xa4nt\xc3\xa4 korvaamaan palkattiin Steve Cox kahden viimeisen Euroopan-kiertueen ajaksi._NEWLINE_Basisti Phil Cuttino filmasi videota kappaleesta \xe2\x80\x9dFaded\xe2\x80\x9d, mik\xc3\xa4 osoittautui kohtalokkaaksi, sill\xc3\xa4 er\xc3\xa4s Psychotic Waltzin roudari haastoi yhtyeen oikeuteen vuonna 1997 v\xc3\xa4itt\xc3\xa4en videossa k\xc3\xa4ytetyn valon sokeuttaneen h\xc3\xa4net. Pitk\xc3\xa4 oikeusjuttu ja soittajien erilaiset musiikilliset kiinnostukset johtivan lopulta yhtyeen hajoamiseen. Laulaja Buddy Lackey oli ensimm\xc3\xa4inen l\xc3\xa4htij\xc3\xa4. J\xc3\xa4ljelle j\xc3\xa4\xc3\xa4neet j\xc3\xa4senet yrittiv\xc3\xa4t jatkaa viel\xc3\xa4 jonkin aikaa, mutta ajautuivat pian omille teilleen. Dan Rock teki kaksi instrumentaalista albumia Darkstar-projektinsa kanssa, kun taas Norm Leggio ja Steve Cox perustivat yhtyeen Teabag. Buddy Lackey perusti yhtyeen Deadsoul Tribe, miss\xc3\xa4 h\xc3\xa4n esiintyy oikealla nimell\xc3\xa4\xc3\xa4n, Devon Gravesina.'